CELEX: 32019D0522(01)
Language: ro
Date: 2019-05-14 00:00:00
Title: Decizia de punere în aplicare a Comisiei din 14 mai 2019 privind publicarea în Jurnalul Oficial al Uniunii Europene a cererii de aprobare a unei modificări care nu este minoră a unui caiet de sarcini al unui produs, menționată la articolul 53 din Regulamentul (UE) nr. 1151/2012 al Parlamentului European și al Consiliului, în ceea ce privește denumirea „Crème d’Isigny” (DOP)

22.5.2019   
               
               
                  RO
               
               
                  Jurnalul Oficial al Uniunii Europene
               
               
                  C 176/7
               
            
         DECIZIA DE PUNERE ÎN APLICARE A COMISIEI
         din 14 mai 2019
         privind publicarea în Jurnalul Oficial al Uniunii Europene a cererii de aprobare a unei modificări care nu este minoră a unui caiet de sarcini al unui produs, menționată la articolul 53 din Regulamentul (UE) nr. 1151/2012 al Parlamentului European și al Consiliului, în ceea ce privește denumirea „Crème d’Isigny” (DOP)
         (2019/C 176/05)
         COMISIA EUROPEANĂ,
         având în vedere Tratatul privind funcționarea Uniunii Europene,
         Având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 50 alineatul (2) litera (a) coroborat cu articolul 53 alineatul (2),
         întrucât:
         
                     (1)
                  
                  
                     Franța a trimis o cerere de aprobare a unei modificări care nu este minoră a caietului de sarcini al produsului „Crème d’Isigny” (DOP), în conformitate cu articolul 49 alineatul (4) din Regulamentul (UE) nr. 1151/2012. Modificările includ o modificare a denumirii din „Crème d’Isigny” în „Crème d’Isigny”/„Crème fraîche d’Isigny”.
                  
               
                     (2)
                  
                  
                     În conformitate cu articolul 50 din Regulamentul (UE) nr. 1151/2012, Comisia a examinat cererea și a ajuns la concluzia că aceasta îndeplinește condițiile stabilite în regulamentul respectiv.
                  
               
                     (3)
                  
                  
                     Pentru a se permite depunerea de acte de opoziție în conformitate cu articolul 51 din Regulamentul (UE) nr. 1151/2012, cererea de aprobare a unei modificări care nu este minoră a caietului de sarcini al produsului, menționată la articolul 10 alineatul (1) primul paragraf din Regulamentul de punere în aplicare (UE) nr. 668/2014 al Comisiei (2), inclusiv documentul unic modificat și trimiterea la publicarea caietului de sarcini relevant al produsului cu denumirea înregistrată „Crème d’Isigny” (DOP) ar trebui să fie publicată în Jurnalul Oficial al Uniunii Europene,
                  
               DECIDE:
         
            Articol unic
            Cererea de aprobare a unei modificări care nu este minoră a caietului de sarcini al produsului, menționată la articolul 10 alineatul (1) primul paragraf din Regulamentul de punere în aplicare (UE) nr. 668/2014 al Comisiei, inclusiv documentul unic modificat și trimiterea la publicarea caietului de sarcini relevant al produsului cu denumirea înregistrată „Crème d’Isigny” (DOP), figurează în anexa la prezenta decizie.
            În conformitate cu articolul 51 din Regulamentul (UE) nr. 1151/2012, publicarea prezentei decizii conferă dreptul de opoziție față de modificarea menționată la primul paragraf al prezentului articol în termen de trei luni de la data publicării prezentei decizii în Jurnalul Oficial al Uniunii Europene.
         
         
            Adoptată la Bruxelles, 14 mai 2019.
            
               
                  Pentru Comisie
               
               Phil HOGAN
               
                  Membru al Comisiei
               
            
         
         
            (1)  JO L 343, 14.12.2012, p. 1.
         
            (2)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).
      
      
         
            ANEXĂ
            CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE
            
               Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012
            
            „Crème d’Isigny”
            
               Nr. UE: PDO-FR-0139-AM01 – 18.10.2017
            
            
               DOP ( X ) IGP ( )
            
            1.   Grupul solicitant și interesul legitim
            
            
                        Syndicat Professionnel de Défense des Producteurs de Lait et Transformateurs de Beurre et Crème d’Isigny-sur-Mer – Baie des Veys
                     
                  
                        2, rue du docteur Boutrois
                     
                  
                        14230 Isigny-sur-Mer
                     
                  
                        FRANCE
                     
                  
                        Tel. +33 231513310
                     
                  
                        Fax +33 231923397
                     
                  
                        E-mail: ODG.beurrecremeisigny@isysme.com
                     
                  Componență: grupul este constituit din producătorii de lapte și producătorii de unt. Ca atare, grupul are dreptul de a înainta cererea de modificare.
            2.   Statul membru sau țara terță
            
            Franța
            3.   Rubrica din caietul de sarcini care face obiectul modificării (modificărilor)
            
            
                        —
                     
                     
                        ☒
                     
                     
                        Denumirea produsului
                     
                  
                        —
                     
                     
                        ☒
                     
                     
                        Descrierea produsului
                     
                  
                        —
                     
                     
                        ☒
                     
                     
                        Aria geografică
                     
                  
                        —
                     
                     
                        ☒
                     
                     
                        Dovada originii
                     
                  
                        —
                     
                     
                        ☒
                     
                     
                        Metoda de producție
                     
                  
                        —
                     
                     
                        ☒
                     
                     
                        Legătura
                     
                  
                        —
                     
                     
                        ☒
                     
                     
                        Etichetarea
                     
                  
                        —
                     
                     
                        ☒
                     
                     
                        Altele [coordonatele serviciului competent din statul membru și ale grupului solicitant, coordonatele organismului de control, cerințe naționale]
                     
                  4.   Tipul modificării (modificărilor)
            
            
                        —
                     
                     
                        ☐
                     
                     
                        Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012
                     
                  
                        —
                     
                     
                        ☒
                     
                     
                        Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012.
                     
                  5.   Modificare (modificări)
            
            5.1.   
                  Rubrica „Denumirea produsului”
               
            
            Termenii „Crème d’Isigny” se înlocuiesc cu „Crème d’Isigny” sau „Crème fraîche d’Isigny”.
            Se propune o alternativă la denumirea „Crème d’Isigny”. Este vorba despre utilizarea denumirii „Crème fraîche d’Isigny”. Această denumire se utilizează de mulți ani pentru a desemna produsele care corespund definiției normative a smântânii proaspete. Prin urmare, modificarea permite codificarea unei uzanțe de comercializare a smântânii proaspete. Smântâna proaspătă desemnează o smântână care nu a fost supusă decât tratamentului de pasteurizare și care a fost ambalată la locul de producție într-un interval de maximum 24 de ore după pasteurizare.
            5.2.   
                  Rubrica „Descrierea produsului”
               
            
            Fiind vorba despre un caiet de sarcini înregistrat în 1996 pentru cele două produse, „Beurre d’Isigny” și „Crème d’Isigny”, capitolul referitor la descrierea produsului a fost reorientat doar către caracteristicile smântânii.
            Paragraful:
            
               „Aceste două produse lactate prezintă caracteristici originale. Ele prezintă o culoare galben «piciorul cocoșului» naturală. Sunt parfumate, iar textura lor este onctuoasă.”
            
            Se înlocuiește cu următorul text:
            
               „«Crème d’Isigny» este o smântână pasteurizată dulce sau maturată, cu aspect strălucitor, de culoare fildeșie până la galben pal și al cărei conținut minim de grăsime trebuie să fie de 35 de grame pentru 100 de grame de produs.
               «Crème d’Isigny» dulce este fluidă, cu arome de lapte și ușor dulcege.
               «Crème d’Isigny» maturată este fermă, se distinge prin savoarea sa proaspătă, lactată și dulce, asociată cu o ușoară aciditate.
               «Crème fraîche d’Isigny» este o «Crème d’Isigny» care nu a fost supusă decât unei pasteurizări și care a fost ambalată la locul de producție într-un interval de 24 de ore după pasteurizare.”
            
            Se corectează textul referitor la aspectul vizual al produsului: culoarea „galben piciorul cocoșului” din caietul de sarcini în vigoare, care era atribuită în mod specific untului „Beurre d’Isigny”, este eliminată.
            Se adaugă termenul „strălucitor”, care definește mai bine aspectul smântânii.
            În plus, după cum se descrie în rubrica referitoare la metoda de obținere din caietul de sarcini în vigoare („Smântâna utilizată trebuie să fi fost supusă unui tratament termic de sterilizare limitat la pasteurizare”), descrierea produsului evidențiază în mod clar faptul că este vorba despre o smântână pasteurizată.
            De asemenea, în această parte se precizează că conținutul minim de grăsime al smântânii este de 35 de grame pentru 100 de grame, ceea ce figurează numai în rubrica referitoare la metoda de obținere din caietul de sarcini în vigoare.
            Singura descriere organoleptică care figurează în caietul de sarcini în vigoare („este parfumată, iar textura sa este onctuoasă”) s-a dovedit prea succintă și parțial eronată, deoarece nu diferențiază în mod clar smântâna dulce de cea maturată. Prin urmare, se adaugă o descriere organoleptică pentru smântâna dulce și pentru smântâna maturată.
            Această modificare se realizează, de asemenea, la punctul 3.2 din documentul unic, înlocuind formularea „Smântână care prezintă o grăsime bogată și onctuoasă, de culoare galbenă”.
            5.3.   
                  Rubrica „Aria geografică”
               
            
            În ceea ce privește rubrica „Delimitarea ariei geografice”, se adaugă toate etapele care au loc în aria geografică. Numele diferitelor comune care aparțin ariei sunt actualizate, de asemenea.
            Aceste modificări vin să clarifice diferitele etape și să actualizeze lista comunelor, fără însă a modifica limitele ariei geografice.
            Realizarea ambalării în aria geografică nu poate fi omisă. Prin urmare, această operațiune trebuie să aibă loc la scurt timp după încheierea fabricării, pe de o parte pentru a evita frauda (amestecul de smântână) și, pe de altă parte, pentru a evita alterarea smântânii prin oxidarea grăsimii în decursul unui transport prea lung. Cu toate acestea, „Crème d’Isigny” sau „Crème fraîche d’Isigny” dulce poate să fie transportată în cisternă de la o unitate de prelucrare la alta în interiorul ariei geografice, doar în scopul de a fi transformată în smântână maturată sau în unt.
            5.4.   
                  Rubrica „Dovada originii”
               
            
            Ținând cont de evoluțiile legislative și în materie de reglementare naționale, dispoziția din caietul de sarcini privind rubrica referitoare la elementele care dovedesc că produsul este originar din aria geografică a fost consolidată și grupează obligațiile referitoare la declarare și la ținerea de registre privitoare la trasabilitatea produsului și la monitorizarea condițiilor de producție.
            Astfel, au fost adăugate diferite paragrafe, care privesc:
            
                        —
                     
                     
                        declarația de identificare a operatorilor și diferite alte obligații de declarare ale acestora, în special în ceea ce privește întreruperea temporară a producției („declarație prealabilă privind lipsa intenției de a produce” și „declarație prealabilă privind reluarea producției”);
                     
                  
                        —
                     
                     
                        „ținerea registrelor”, precizând obligațiile pentru crescătorii de animale și reluând dispozițiile în vigoare la nivel național pentru producătorii de smântână;
                     
                  
                        —
                     
                     
                        modalitățile de control deja prevăzute de dispozițiile naționale în vigoare: „Toată această procedură este completată de examenele analitice și organoleptice realizate în mod inopinat și prin sondaj asupra produselor ambalate pregătite pentru vânzare.”
                     
                  5.5.   
                  Rubrica „Metoda de producție”
               
            
            Caietul de sarcini precizează numeroase puncte ale metodei de obținere în scopul de a descrie mai bine condițiile de producție a laptelui și de prelucrare a produsului „Crème d’Isigny”. Aceste elemente contribuie la consolidarea legăturii cu aria geografică.
            Se introduc anumite dispoziții privind gestionarea efectivului de vaci de lapte (rasă, alimentație), astfel încât să fie menționate practicile tradiționale.
            
               Gestionarea efectivului:
            
            Se adaugă definiția efectivului de vaci de lapte: „În sensul prezentului caiet de sarcini, prin efectiv se înțelege întregul efectiv de bovine de lapte dintr-o exploatație compus din vacile în lactație și din vacile în repaus mamar.”
            Această dispoziție din caietul de sarcini are scopul de a stabili în mod clar la ce animale se face referire prin utilizarea termenilor „efectiv de vaci de lapte” și „vaci de lapte” și permite reglementarea controlului și evitarea oricărei confuzii.
            Se adaugă următoarele paragrafe:
            
               „Pășunatul efectivului de vaci trebuie să se deruleze pe o perioadă minimă de șapte luni”.
            
            
               „Suprafața furajeră principală a fiecărei exploatații trebuie să cuprindă cel puțin 50 % iarbă. Vacile în lactație dispun fiecare de cel puțin 35 de ari de pajiște (naturală, temporară sau anuală), din care cel puțin 20 de ari de pășune sau cel puțin 10 ari de pășune completați cu hrănirea cu furaje pe bază de iarbă”.
            
            Recurgerea la consumul de iarbă (pășune, fân etc.), în legătură cu tradiția hrănirii cu iarbă prezentă în aria geografică, este adăugată în scopul afirmării legăturii dintre produs și aria geografică.
            
               Rasa:
            
            Se adaugă următoarele paragrafe:
            
               „La producător, laptele de la fiecare colectare care este utilizat pentru fabricarea «Crème d’Isigny» provine de la un efectiv constituit din cel puțin 30 % vaci de lapte din rasa normandă.”
            
            
               „O colectare este definită ca totalitatea laptelui colectat și prelucrat de un producător într-un interval de 48 de ore.”
            
            Aceste elemente garantează utilizarea semnificativă a laptelui provenit de la vaci din rasa normandă pentru producerea „Crème d’Isigny”.
            Aceste elemente se adaugă la punctul 3.3 din documentul unic.
            
               Alimentația efectivului de vaci:
            
            Se adaugă următoarele paragrafe:
            
               „Rația de bază a efectivului provine, în proporție de 80 %, exprimată în substanță uscată, din aria geografică. Aceasta este constituită din următoarele furaje, în formă proaspătă sau conservată: iarbă, porumb, cereale sau proteaginoase care nu au ajuns la maturitate (planta întreagă), paie, lucernă, precum și sfeclă furajeră, legume rădăcinoase și pulpă de sfeclă deshidratată.”
            
            
               „Iarba în formă proaspătă sau conservată constituie cel puțin 40 % din rația furajeră exprimată în substanță uscată, în medie în cursul celor minim șapte luni de pășunat. În rația furajeră zilnică, proporția de iarbă nu trebuie să fie mai mică de 20 % exprimată în substanță uscată în restul anului.”
            
            Aceste elemente au scopul de a afirma legătura produsului cu aria geografică, printr-o alimentație a vacilor de lapte provenită, în principal, din aria geografică. În plus, pentru a defini mai bine natura alimentelor utilizate, este stabilită o listă pozitivă a furajelor autorizate.
            Aceste dispoziții privind alimentația efectivului sunt adăugate, de asemenea, la punctul 3.3 din documentul unic.
            Se adaugă următorul paragraf: „Folosirea hranei complementare este limitată la 1 800 kg, exprimată în substanță uscată, pe vacă din efectiv și pe an calendaristic.”.
            Această limitare permite să se evite ca aceste alimente să aibă o pondere prea importantă în alimentație, precum și favorizarea rației de bază, provenită din aria geografică delimitată.
            Această dispoziție se adaugă, de asemenea, la punctul 3.3 din documentul unic.
            Se adaugă următorul paragraf:
            „Sunt interzise în rația de bază, precum și în hrana complementară: varza, napul, rapița Brassica rapa oleifera și rapița Brassica napus distribuită verde.
            Sunt interzise în hrana complementară următoarele materii prime, conform clasificării din anexa C la Regulamentul (UE) nr. 68/2013 privind furajele:
            
                        —
                     
                     
                        uleiuri în stare naturală sau izomeri ai acestora, (clasa 2.20.1) de palmier, de arahide, de floarea soarelui și de măsline;
                     
                  
                        —
                     
                     
                        produse lactate și produse derivate (clasa 8);
                     
                  
                        —
                     
                     
                        produse provenite de la animale terestre și produse derivate (clasa 9);
                     
                  
                        —
                     
                     
                        pești, alte animale acvatice și produse derivate (clasa 10), cu excepția uleiului din ficat de cod;
                     
                  
                        —
                     
                     
                        componente diverse (clasa 13), cu excepția melasei de glucoză.
                     
                  În cele din urmă, sunt interzise ureea și derivații acesteia, ca aditivi nutriționali definiți în anexa 1 la Regulamentul (CE) nr. 1831/2003 privind aditivii din hrana animalelor.”
            Mai multe produse și materii prime sunt interzise în alimentația vacilor în lactație, ca urmare a impactului lor negativ asupra caracteristicilor organoleptice ale laptelui.
            Aceste diferite elemente sunt adăugate la punctul 3.3 din documentul unic
            Se adaugă anumite dispoziții referitoare la etapele de producție a smântânii, în scopul de a descrie mai bine practicile tradiționale.
            
               Colectarea și primirea laptelui:
            
            Se adaugă următorul paragraf:
            
               „Colectarea are loc la maximum 48 de ore de la cea mai veche mulgere. Laptele colectat în exploatații este descărcat direct în unitatea de smântânire a laptelui, fără transbordare. La primire, aciditatea laptelui crud este cuprinsă între 14 și 16° Dornic, și anume un pH între 6,6 și 6,85.”
            
            Intervalul de stocare a laptelui utilizat în fabricarea „Crème d’Isigny” sau „Crème fraîche d’Isigny” este limitat pentru a evita problemele privind alterarea materiei prime la fermă. În plus, transbordarea laptelui între exploatații și fabrica de smântână este interzisă în scopul unei mai bune trasabilități. Se adaugă un criteriu referitor la aciditatea laptelui crud, pentru a garanta absența alterării materiei prime.
            Această dispoziție se adaugă la punctul 3.3 din documentul unic.
            
               Preparare și ambalare:
            
            Propoziția „Smântâna trebuie să fie în conformitate cu dispozițiile legale și de reglementare referitoare atât la șeptel, cât și la smântâna din lapte” este eliminată, deoarece intră sub incidența reglementării.
            
               Smântânire și pasteurizare
            
            Se adaugă următorul paragraf: „Timpul de așteptare al laptelui înainte de smântânire este de cel mult 48 de ore după primire”.
            Acest element permite păstrarea calității materiei prime.
            Se adaugă următorul paragraf:
            
               „Înainte de smântânire, laptele integral colectat poate fi supus unei prime etape de pre-pasteurizare la 74 °C. După smântânire, smântâna este supusă unei pasteurizări la o temperatură cuprinsă între 86 și 95 °C timp de 30 până la 180 de secunde.”
            
            Se definesc astfel etapele pasteurizării care permit obținerea produsului.
            Paragraful următor:
            
               „Acest tratament trebuie să fie efectuat într-un interval de maximum 36 de ore după smântânirea laptelui”.
            
            se înlocuiește cu:
            
               „Acest din urmă tratament este efectuat într-un interval de maximum 36 de ore după încheierea procesului de smântânire a laptelui pentru a obține «Crème d’Isigny» dulce.”
            
            Se adaugă un interval maxim între încheierea procesului de smântânire a laptelui și tratamentul de pasteurizare, în scopul de a păstra calitatea materiei prime. În plus, precizarea intervalelor de realizare a etapelor referitoare la fiecare tip de smântână permite facilitarea controlului acestora.
            Paragraful următor:
            „Folosirea, în vederea preparării și comercializării produsului «Crème d’Isigny», a următoarelor substanțe este interzisă:
            
                        —
                     
                     
                        smântână din zer sau din saramură, smântână reconstituită, congelată sau congelată rapid,
                     
                  
                        —
                     
                     
                        coloranți sau antioxidanți,
                     
                  
                        —
                     
                     
                        substanțe dezacidifiante destinate să reducă gradul de aciditate a laptelui sau a smântânii,
                     
                  
                        —
                     
                     
                        orice alt ingredient cu excepția fermenților lactici specifici.”
                     
                  Se înlocuiește cu următorul text:
            
               „Utilizarea smântânii din zer, a zarei, a smântânii reconstituite, a smântânii congelate sau congelate rapid, a coloranților sau a antioxidanților, a substanțelor dezacidifiante destinate să reducă gradul de aciditate a laptelui sau a smântânii, a aditivilor, a adjuvanților tehnologici sau a oricărui alt ingredient în afara fermenților lactici este interzisă în producerea de «Crème d’Isigny» dulce.”
            
            Lista substanțelor interzise în obținerea „Crème d’Isigny” sau a „Crème fraîche d’Isigny” este corectată și completată, precizându-se că zara este interzisă și că adaosul de aditivi, de adjuvanți tehnologici și de orice alt ingredient cu excepția fermenților lactici este, de asemenea, interzis. Fiind vorba despre o eroare în caietul de sarcini în vigoare, interzicerea utilizării saramurii este eliminată.
            
               Însămânțare și maturare
            
            Se adaugă următorul paragraf:
            
               „Pentru obținerea «Crème d’Isigny» maturată, «Crème d’Isigny» dulce este adusă la o temperatură cuprinsă între 12 și 23 °C pentru a fi însămânțată.
               Însămânțarea «Crème d’Isigny» dulce se realizează la cel mult 72 de ore după încheierea procesului de smântânire și la cel mult 96 de ore după primirea laptelui.
               Maturarea se realizează în minimum 12 ore și la o temperatură cuprinsă între 12 și 23 °C.”
            
            Se precizează parametrii etapei de maturare în scopul de a consemna practicile tradiționale.
            În cele din urmă, se adaugă faptul că ambalarea smântânii este limitată la recipiente cu un conținut maxim de 1 000 de litri, dar că „Crème d’Isigny” dulce poate fi transportată în cisternă de la o unitate de prelucrare la alta în cadrul ariei geografice și doar în vederea transformării produsului în „Crème d’Isigny” maturată sau în „Beurre d’Isigny”.
            Aceste elemente se adaugă la punctul 3.5 din documentul unic.
            5.6.   
                  Rubrica „Etichetare”
               
            
            Paragrafele:
            
               „O vinietă care cuprinde cuvintele «Crème d’Isigny – Appellation d’Origine Contrôlée» trebuie să fie lipită sau reprodusă pe ambalaje sau recipiente, sub responsabilitatea profesionistului în cauză.
               Folosirea cuvintelor geografice «Isigny» sau «Isigny-sur-Mer» sau a oricărui alt cuvânt, element grafic sau ilustrație care evocă această arie este interzisă pentru comercializarea de unt care nu a fost produs, ambalat și comercializat în conformitate cu decretul denumirii.”
            
            se înlocuiesc cu:
            
               „Fiecare ambalaj de «Crème d’Isigny» sau de «Crème fraîche d’Isigny» DOP comercializat este prevăzut cu o etichetă individuală care cuprinde denumirea de origine înscrisă cu caractere de dimensiune cel puțin egală cu două treimi din cea a celor mai mari caractere care figurează pe etichetă.
               O vinietă care cuprinde cuvintele «Crème d’Isigny» sau «Crème fraîche d’Isigny» – «Appellation d’Origine Protégée» trebuie să fie lipită sau reprodusă pe ambalaje sau recipiente, sub responsabilitatea operatorului.
               Simbolul «DOP» al Uniunii Europene și vinieta figurează unul lângă celălalt sau unul deasupra celuilalt, fără a fi separate de vreo altă mențiune. Dimensiunea minimă a denumirii de origine nu se aplică vinietei, în situația în care această denumire este deja prezentă altundeva pe etichetă.
               Eticheta cuprinde în special indicația conținutului de grăsime pentru 100 de grame de produs.”
            
            Aceste elemente permit clarificarea exigențelor privind identificarea produsului.
            Dispoziția referitoare la interzicerea utilizării cuvintelor „Isigny” sau „Isigny-sur-mer” sau a oricărui alt cuvânt, element grafic sau ilustrație care evocă această arie pentru produse care nu corespund condițiilor stabilite în caietul de sarcini este eliminată, deoarece nu ține de caietul de sarcini.
            Aceste modificări sunt realizate la punctul 3.6 din documentul unic.
            5.7.   
                  Rubrica „Legătura”
               
            
            În ceea ce privește rubrica „Legătura cu aria geografică”, aceasta a fost rescrisă în totalitate pentru a evidenția mai bine demonstrarea legăturii dintre „Crème d’Isigny” și aria geografică a acesteia, fără ca, în fond, legătura să fie modificată. Această demonstrație pune în evidență, în special, condițiile de producție a laptelui, mai ales faptul că alimentația bazată pe utilizarea optimă a ierbii, cu o perioadă lungă de pășunat, permite obținerea unei calități a grăsimii laptelui potrivită pentru fabricarea smântânii, pentru care este necesară o pricepere deosebită. Cu această ocazie, referința la concentrația ridicată a produsului „Crème d’Isigny” în acid oleic a fost eliminată, deoarece este considerată nespecifică.
            Rubrica „Specificitatea ariei geografice” reia factorii naturali ai ariei geografice, precum și factorii umani, sintetizând aspectul istoric și subliniind priceperea specifică. Rubrica „Specificitatea produsului” evidențiază anumite elemente introduse în descrierea produsului. În sfârșit, rubrica „Legătura cauzală” explică interacțiunile dintre factorii naturali și cei umani și produs.
            Această modificare este realizată, de asemenea, în documentul unic.
            5.8.   
                  Rubrica „Altele”
               
            
            Se actualizează adresa INAO.
            Se actualizează coordonatele grupului.
            În ceea ce privește rubrica „Trimiteri la organismul de control”, se actualizează numele și coordonatele organismelor oficiale. Această rubrică menționează coordonatele autorităților competente în materie de control la nivelul Franței: Institutul național pentru origine și calitate (Institut national de l’origine et de la qualité – INAO) și Direcția generală pentru concurență, consum și combaterea fraudei (Direction générale de la concurrence, de la consommation et de la répression des fraudes – DGCCRF). Se adaugă faptul că denumirea și coordonatele organismului de certificare pot fi consultate pe site-ul INAO și în baza de date a Comisiei Europene.
            În ceea ce privește rubrica „Cerințe naționale”, se adaugă în caietul de sarcini un tabel care prezintă principalele aspecte care trebuie controlate și metoda de evaluare a acestora. Acesta prezintă, sub formă de tabel, principalele aspecte care trebuie controlate, valorile lor de referință și metoda de evaluare.
            DOCUMENT UNIC
            
               „Crème d’Isigny”/„Crème fraîche d’Isigny”
            
            
               Nr. UE: PDO-FR-0139-AM01 – 18.10.2017
            
            
               DOP ( X ) IGP ( )
            
            1.   Denumirea (denumirile)
            
            „Crème d’Isigny”/„Crème fraîche d’Isigny”
            2.   Statul membru sau țara terță
            
            Franța
            3.   Descrierea produsului agricol sau alimentar
            
            3.1.   Tipul de produs
            
            Clasa 1.4. Alte produse de origine animală (ouă, miere, produse lactate cu excepția untului etc.)
            3.2.   Descrierea produsului căruia i se aplică denumirea de la punctul 1
            
            „Crème d’Isigny”/„Crème fraîche d’Isigny” este o smântână pasteurizată dulce sau maturată, cu aspect strălucitor, de culoare fildeșie până la galben pal și al cărei conținut minim de grăsime este de 35 de grame pentru 100 de grame de produs.
            „Crème d’Isigny”/„Crème fraîche d’Isigny” dulce este fluidă, cu arome de lapte și ușor dulcege.
            „Crème d’Isigny”/„Crème fraîche d’Isigny” maturată este fermă, se distinge prin savoarea sa proaspătă, lactată și dulce, asociată cu o ușoară aciditate.
            „Crème fraîche d’Isigny” este o „Crème d’Isigny” care nu a fost supusă decât unei pasteurizări și care a fost ambalată la locul de producție într-un interval de 24 de ore după pasteurizare.
            3.3.   Hrană pentru animale (doar în cazul produselor de origine animală) și materii prime (doar în cazul produselor prelucrate)
            
            Pentru a garanta legătura strânsă dintre teritoriu și produs printr-o alimentație cu iarbă provenită din aria geografică, vacile de lapte pășunează cel puțin 7 luni pe an și fiecare exploatație cuprinde o suprafață de minimum 0,35 ha de pajiște pe vacă de lapte mulsă, din care cel puțin 0,20 ha accesibile din spațiile pentru muls sau cel puțin 0,10 ha accesibile din spațiile pentru muls completate cu o hrănire cu furaje pe bază de iarbă. Fiecare exploatație trebuie să dispună de o suprafață furajeră principală care cuprinde cel puțin 50 % iarbă.
            Hrana vacilor de lapte nu poate proveni în totalitate din aria geografică. Nevoile de proteine ale vacilor de lapte nu pot fi acoperite întotdeauna de suprafețele cultivate în această arie. În plus, proveniența materiilor prime care compun hrana complementară nu poate fi garantată. Rația de bază a efectivului constituită din furaje este produsă în proporție de 80 % în aria geografică (calculată în substanță uscată și pe an). Considerând că rația de bază constituie aproximativ 70 % din hrana totală a vacilor de lapte, proporția hranei provenite din arie poate fi estimată la aproximativ 56 % minimum.
            Iarba sub diferitele sale forme constituie cel puțin 40 % din rația de bază în medie în timpul celor minimum șapte luni de pășunat și cel puțin 20 % zilnic în restul anului. Folosirea hranei complementare este limitată la 1 800 kg pe vacă din efectiv și pe an calendaristic.
            Furajele permise sunt: iarbă, porumb, cereale sau proteaginoase care nu au ajuns la maturitate (planta întreagă), paie, lucernă (totul în formă proaspătă sau conservată), precum și sfeclă furajeră, legume rădăcinoase și pulpă de sfeclă deshidratată.
            Varza, napul, rapița Brassica rapa oleifera și rapița Brassica napus distribuită verde, ureea și derivații acesteia sunt interziși în rația de bază, precum și în hrana complementară.
            Următoarele materii prime sunt interzise în hrana complementară:
            
                        —
                     
                     
                        uleiuri în stare naturală sau izomerii acestora, de palmier, de arahide, de floarea soarelui și de măsline;
                     
                  
                        —
                     
                     
                        produse lactate și produse derivate;
                     
                  
                        —
                     
                     
                        produse provenite de la animale terestre și produse derivate;
                     
                  
                        —
                     
                     
                        pești, alte animale acvatice și produse derivate cu excepția uleiului din ficat de cod;
                     
                  
                        —
                     
                     
                        componente diverse, cu excepția melasei de glucoză.
                     
                  La producător, laptele de la fiecare colectare care este utilizat pentru fabricarea „Crème d’Isigny”/„Crème fraîche d’Isigny” provine de la un efectiv constituit din cel puțin 30 % vaci de lapte din rasa normandă, o colectare fiind definită ca totalitatea laptelui colectat și utilizat de un producător într-o perioadă de 48 de ore.
            Colectarea are loc la maximum 48 de ore după cea mai veche mulgere. Laptele colectat în exploatații este descărcat direct în unitatea de smântânire a laptelui, fără transbordare. La primire, aciditatea laptelui crud este cuprinsă între 14 și 16° Dornic, și anume un pH între 6,6 și 6,85.
            3.4.   Etape specifice ale producției care trebuie să se desfășoare în aria geografică delimitată
            
            Producerea laptelui și fabricarea smântânii se efectuează în aria geografică delimitată, astfel cum este definită la punctul 4.
            3.5.   Norme specifice privind felierea, răzuirea, ambalarea etc. a produsului la care se referă denumirea înregistrată
            
            Ambalarea smântânii are loc în aria geografică. Ambalarea smântânii este, într-adevăr, o operațiune foarte importantă pentru controlul calității produselor, întrucât materia grasă este sensibilă la oxidare. Prin urmare, operațiunea de ambalare trebuie să fie realizată rapid după încheierea fabricării. În consecință, operațiunea se efectuează în aria geografică delimitată care figurează la punctul 4, în recipiente cu o capacitate maximă de 1 000 de litri.
            3.6.   Norme specifice privind etichetarea produsului la care se referă denumirea înregistrată
            
            Fiecare ambalaj de „Crème d’Isigny”/„Crème fraîche d’Isigny” comercializat este prevăzut cu o etichetă individuală care cuprinde denumirea de origine înscrisă cu caractere de o dimensiune cel puțin egală cu două treimi din cea a celor mai mari caractere care figurează pe etichetă.
            O vinietă care cuprinde cuvintele „Crème d’Isigny”/„Crème fraîche d’Isigny” – „Appellation d’Origine Protégée” trebuie să fie lipită sau reprodusă pe ambalaje sau recipiente, sub responsabilitatea operatorului.
            Simbolul «DOP» al Uniunii Europene și vinieta figurează unul lângă celălalt sau unul deasupra celuilalt, fără a fi separate de vreo altă mențiune. Dimensiunea minimă a denumirii de origine nu se aplică vinietei, în situația în care această denumire este deja prezentă altundeva pe etichetă.
            Eticheta cuprinde în special indicația conținutului de grăsime pentru 100 de grame de produs.
            4.   Delimitarea concisă a ariei geografice
            
            Aria geografică delimitată cuprinde teritoriul comunelor din următoarele departamente:
            
               Departamentul Calvados (82 de comune):
            
            Cantonul Bayeux, toate comunele cu excepția Chouain, Condé-sur-Seulles, Ellon, Esquay-sur-Seulles, Juaye-Mondaye, Le manoir, Manvieux, Ryes, Tracy-sur-Mer, Vaux-sur-Seulles, Vienne-en-Bessin.
            Cantonul Trévières, toate comunele cu excepția La Bazoque, Cahagnolles, Cormolain, Foulognes, Litteau, Planquery, Sainte-Honorine-de-Drucy, Sallen.
            
               Departamentul Manche (93 de comune):
            
            Cantonul Agon-Coutainville, comunele Auxais, Feugères, Gonfreville, Gorges, Marchésieux, Nay, Périers, Raids, Saint-Germain-sur-Sèves, Saint-Martin-d’Aubigny, Saint-Sébastien-de-Raids.
            Cantonul Bricquebec, comunele Etienville, Les Moitiers-en-Bauptois, Orglandes.
            Cantonul Carentan-les-Marais, toate comunele.
            Cantonul Créances, comunele Montsenelle (doar pentru teritoriile fostelor comune Coigny, Prétot-Sainte-Suzanne, Saint-Jores), Le Plessis-Lastelle.
            Cantonul Pont-Hébert, toate comunele cu excepția Bérigny, Saint-André-de-l’Epine, Saint-Georges-d’Elle, Saint-Germain-d’Elle, Saint-Pierre-de-Semilly.
            Cantonul Saint-Lô-1, toate comunele cu excepția Agneaux, Le Lorey, Marigny-Le-Lozon (doar pentru teritoriul fostei comune Lozon), Le Mesnil-Amey, Saint-Gilles, Saint-Lô.
            Cantonul Valognes, toate comunele cu excepția Brix, Huberville, Lestre, Lieusaint, Montaigu-la-Brisette, Saint-Germain-de-Tournebut, Saint-Joseph, Saint-Martin-d’Audouville, Saussemesnil, Tamerville, Valognes, Vaudreville, Yvetot-Bocage.
            5.   Legătura cu aria geografică
            
            Aria geografică de producție a „Crème d’Isigny”/„Crème fraîche d’Isigny” formează o semilună constituită din teren sedimentar, de altitudine joasă (< 50m). Acest spațiu, denumit Col du Cotentin, formează o unitate geologică remarcabilă, fasonată de numeroase transgresiuni și regresiuni marine. Se disting „Bas Pays” (Regiunea Joasă) formată din mlaștinile mari litorale și aluviale secate, dar inundabile, și „Haut Pays” (Regiunea Înaltă) presărată de crânguri, formată din podiș și insule calcaroase și din coline joase argiloase și pietroase în partea de est. Una dintre caracteristicile principale ale solului este dată de importanța aluviunilor marine („tangues”) și fluviale localizate în principal în Golful Veys și în văile râurilor care se varsă în acesta.
            Clima din Col de Cotentin, cu precipitații de aproximativ 800 mm și mai mult de 170 de zile de ploaie distribuite echilibrat pe parcursul anului, cu temperaturi estivale răcoroase și ierni puțin aspre, cu amplitudini termice mai scăzute decât în Saint-Lô sau Caen, este descrisă ca fiind temperat oceanică. Această climă umedă, cețoasă și blândă este omogenă ca urmare a lipsei reliefului. Influența oceanică se traduce, astfel, prin importanța vaporilor salini ai mării care scaldă pășunile.
            Col de Cotentin este unul dintre polii pășunilor normande care exista înainte de valul de transformare a terenurilor arabile în pajiști din Normandia, început în 1800. Crescătorii de animale au făcut din regiunea Isigny o zonă pășunabilă prestigioasă, descrisă în 1874 de către Asociația Normandă ca având „pășuni opulente, adevărate izvoare de smântână și de unt”.
            Încă de la mijlocul secolului al XIX-lea, crescătorii de animale din Cotentin apără puritatea rasei Cotentine, care va deveni principala origine a rasei normande, în special ca urmare a aptitudinilor de lactație ale acestei rase locale. Acest statut de „leagăn al rasei” penalizează însă crescătorii locali, care nu au beneficiat la timp de progresele inseminării artificiale și care se orientează către productiva și omogena rasă Prim’Holstein.
            La valorificarea ierbii de către efectivul de vaci de lapte, populația din Col du Cotentin a asociat foarte repede valorificarea laptelui prin producerea și comercializarea smântânii.
            Astăzi, pajiștile sunt în continuare la baza alimentației vacilor de lapte, care pășunează iarba timp de cel puțin șapte luni și consumă iarba care le este furnizată în restul anului. Atașamentul producătorilor față de rasa normandă, excelentă pentru unt datorită unui lapte bogat atât în grăsimi, cât și în proteine, permite menținerea acesteia în aria geografică într-o proporție semnificativă. Producătorii se bazează pe priceperea lor, în special în ceea ce privește maturarea biologică a smântânii.
            „Crème d’Isigny”/„Crème fraîche d’Isigny” este onctuoasă și fără cocoloașe, fluidă în cazul smântânii dulci, fermă în cazul smântânii maturate. Aceasta are un conținut minim de grăsime de 35 de grame pentru 100 de grame de produs și un conținut important de iod și de oligo-elemente. De culoare fildeșie până la galben pal și cu aspect strălucitor, „Crème d’Isigny”/„Crème fraîche d’Isigny” prezintă o aromă fină, perfect perceptibilă, dominată de lapte. Este fluidă în gură, cu o savoare proaspătă, plăcută și dulce, cu o notă acidă pentru smântâna maturată.
            Situarea geografică (proximitatea mării) și morfologică (absența reliefului) a ariei geografice explică repartizarea regulată a ploilor pe timpul anului și blândețea temperaturilor, chiar și în timpul iernii. Aceste elemente sunt favorabile creșterii ierbii pe întreg parcursul anului, precum și perioadei îndelungate de pășunat a animalelor. Solurile de natură argilo-calcaroasă, sedimentară marină recentă, care prezintă o bogăție minerală semnificativă, generează o mare bogăție a acestor pășuni, în timp ce nămolurile prezente în „Haut-Pays” constituie un remarcabil regulator hidric favorabil unei creșteri uniforme a ierbii.
            Calitatea grăsimii laptelui din aria geografică este obținută prin combinarea aportului de iarbă, care conferă calitățile organoleptice proprii denumirii și onctuozitatea dorită, cu aportul de furaje cu valoare energetică mai mare, care favorizează producția de globule de grăsime de talie mare, permițând fixarea compușilor aromatici ai laptelui furnizați de iarbă.
            Prin urmare, „Crème d’Isigny”/„Crème fraîche d’Isigny” se caracterizează prin utilizarea optimă a ierbii din arie cu o perioadă lungă de pășunat pentru efectivul de vaci de lapte și cu o distribuire de furaje conservate pe perioada iernii, asociată cu aportul altor tipuri de furaje. Într-adevăr, transportul de furaje din Bas-Pays către Haut-Pays și conservarea acestora este o practică tradițională, ca urmare a geografiei fermelor, situate în general în Haut-Pays, dar dispunând, de asemenea, de pășuni în Bas-Pays.
            Această alimentație a șeptelului, parțial de rasă normandă, este la originea unui lapte de calitate, a cărui grăsime conferă produsului excelenta sa textură onctuoasă.
            Păstrarea unor obiceiuri tradiționale în ceea ce privește prepararea smântânii, care impun însămânțarea și doar maturarea biologică, dar exclud, de exemplu, utilizarea smântânii reconstituite, a substanțelor dezacidifiante sau a oricărui alt ingredient sau aditiv, contribuie pe deplin la menținerea și exprimarea caracteristicilor specifice materiei prime provenite de la efectivele de vaci de lapte.
            
               Trimitere la publicarea caietului de sarcini
            
            [articolul 6 alineatul (1) al doilea paragraf din prezentul regulament]
            https://info.agriculture.gouv.fr/gedei/site/bo-agri/document_administratif-ba1010a1-bc3a-4468-a1d2-7578d8fd5494